Lesufi wil ‘ras-landskap’ van onderwys in Gauteng veranderPanyaza Lesufi. (Foto: Verskaf) Die Gautengse onderwysdepartement gaan ŉ konsep-dokument uitreik wat ten doel het om die “ras-landskap” van onderwys in Gauteng te verander. “Ons sal streef na verskillende modelle van skoolopleiding om toegang te bevorder, waaronder die moontlike kampus-skoolmodel waar verskeie skole onder leiding van een skoolhoof sal staan,” het Panyaza Lesufi, LUR vir onderwys in Gauteng, Donderdag tydens sy begrotingsrede in die provinsiale wetgewer gesê. Lesufi wil hê dat elke skool minstens drie tale vir leer en onderrig het. “Ons sal gelykheid afdwing ten opsigte van personeelwerwing en leerderprofiele en ook toesien dat al ons kinders alle nasionale gedenkdae vier. “Dit kan nie wees dat ŉ deel van die huidige geslag dalk nie weet wie Hector Pieterson was nie. Elke leerder moet ten minste al die nuwe nasionale erfenisterreine gedurende hul skooljare besoek het.” Volgens Lesufi sal die konsep-dokument die weg baan vir ŉ ware “nie-rassige onderwysstelsel” in Gauteng. “Ek haat rassisme met ŉ passie, maar ek is verslaaf aan nierassigheid. Ons moet nie van stryk gebring word in ons verbintenis om die Suid-Afrikaanse geskiedenis verpligtend te maak vir al ons kinders nie, ook die kinders van die rassiste. “Of hulle nou in Orania of Ficksburg is; hulle moet leer oor die Boipatong-slagting, hulle moet weet wie Charlotte Maxeke was of Helen Joseph, Beyers Naudé, Steve Biko, Sabelo Phama, Joe Slovo en nog vele meer van ons leiers.”